<classify> BAADA ya mvua kuendelea kunyesha kwa kasi na kusababisha adha mbalimbali, hali hiyo imeonesha kuendelea katika mikoa mingine nchini baada ya Mamlaka ya Hali ya hewa Tanzania TMA kutoa utabiri wa miezi sita na kueleza kuwepo kwa mvua nyingi katika mikoa inayopata mvua mara moja kwa mwaka.Maeneo hayo ni Kanda ya Magharibi, Kati, Nyanda za Juu Kusini Magharibi, Kusini mwa nchi, Ukanda wa Pwani ya Kusini na maeneo yaliyo Kusini mwa mkoa wa Morogoro.Aidha, katika mikoa inayopata mvua mara mbili kwa mwaka ikiwemo jiji la Dar es Salaam, Pwani, Tanga, Arusha na Kilimanjaro, mvua zitaendelea kunyesha kulingana na utabiri waliotoa unaofikia kikomo Desemba. Kwamba tayari kumekuwa na mvua nyingi zilizopimwa kufikia milimita 145, ambazo ni mvua nyingi kwa mwanzo wa msimu.Kutokana na utabiri huo, TMA imetaka mamlaka husika kuchukua hatua kuepuka madhara yanayoweza kutokea ikiwemo mafuriko, magonjwa ya milipuko na kuvuna maji. Akitangaza utabiri huo wa miezi sita kuanzia Novemba mwaka huu mpaka Aprili mwakani 2020, Mkurugenzi Mkuu wa TMA, Dk Agnes Kijazi alisema mvua zinatarajia kuwa juu ya wastani hadi wastani katika maeneo mengi ya mikoa ya Dodoma, Singida, Tabora, Mbeya, Songwe, Ruvuma, Njombe, Iringa, Kusini mwa mkoa wa Morogoro, Lindi na Mtwara.Alisema kwa maeneo ya mikoa ya Kigoma, Katavi na Rukwa, yanatarajia kupata mvua za wastani hadi juu ya wastani huku zikitarajia kuanza miezi ya Novemba 2019 na Januari 2020 na kupungua katika baadhi ya maeneo kwa miezi ya Desemba 2019 na Februari 2020. Katika wiki ya kwanza ya Mei mwakani mvua zinatarajia kuwa zimeisha katika maeneo mengi ya Nyanda za Juu Kusini Magharibi na Pwani ya Kusini huku maeneo ya Kanda ya Kati na Magharibi mvua zinatarajia kuisha wiki ya nne ya Aprili mwakanialisema.Dk Kijazi alisema athari zitakazojitokeza katika matukio ya vipindi vya mvua kubwa, yanaweza kusababisha maji kutuama na kusababisha mafuriko huku kukiwa na magonjwa ya mlipuko hususan kwenye miundombinu hafifu ya maji katika maeneo ya miji, wakati wa vipindi vya mvua kubwa zinazosababisha mafuriko.Kutokana na mvua hizi mamlaka za maji na jiji zinashauriwa kuchukua hatua stahiki kuhakikisha mifumo na njia za kupitisha maji zinafanya kazi katika kiwango cha kutosha ili kuepuka maji kutuama na kusababisha mafuriko, uharibifu wa miundombinu na upotevu wa maisha na mali, alisema.Alitaka menejimenti za maafa kutoa taarifa kwa wakazi wa mabondeni, karibu na mito na yale tambarare, kufanya maandalizi ya kukabiliana na maafa.  <topic>: kitaifa 